Si sperave che e fos une vitorie, si spietavisi zaromai che e finìs in paritât e ae fin e à vinçût la Lazio. La prime zornade de seconde part dal campionât si siere inte maniere piês, cul Udin che si svicine ae code de classifiche. Il sucès di un alenadôr furlan, il gurizan (di Lucinîs) Edi Reja che di pôc al à cjapât in man la conduzion tecniche de scuadre romane, nol è par sigûr une consolazion, ma salacor al fâs incressi il marum.
L’Udin al continue a jessi clopadiç: il caratar nol è, il zûc no si lu viôt, la tignude dal cjamp e je smamide e dome i erôrs a son tancj, in ducj i setôrs. La Lazio no je alc e ce, però e à snait e grinte. La scuadre furlane, al contrari, in cualchi moment e mostre chel che al sarès il so potenziâl ma pe plui part de partide e rive a fâ saltâ fûr dome i siei difiets.
L’incuintri nol partìs mâl, almancul par ce che al tocje lis emozions: Klose al è protagonist dal prin atac, ma Douglas lu ferme, intant che l’Udin al prove a movisi cun velocitât su lis fassis laterâls e al cîr di disfrutâ lis potenzialitâts dal so 3-5-2. Cussì Maicosuel al rive a jentrâ te aree di rigôr e Cavanda lu bute jù e al è penalty: al tire Di Natale e al segne.
La Lazio e reagjìs cul cûr e cu lis gambis, cun Klose che si môf cuntune cierte continuitât e al fâs vignî i sgrisui al Udin, che al rispuint cuntun pâr di iniziativis di Basta e Di Natale. La Lazio e va al mancul e i blancs e neris a recuperin supremazie teritoriâl e te ultime part dal prin timp si fasin viodi indenant, ma a stracin une buine ocasion cun Maicosuel.
Il secont timp al scomence cence mudaments tes dôs scuadris. L’Udin al frache sul aceleradôr, cun Di Natale in fuzion di om dal assist bon, Badu che al mostre di jessi il zuiadôr che al dopre miôr i sugjeriments dal cjapitani cuant che si puarte indenant, ancje se intune ocasion al piert il moment just par metile dentri, e Pereyra che al è protagonist positîf in fase sei di costruzion che di interdizion.
La espulsion di Onazi e varès di judâ l’Udin te aministrazion dal risultât e de partide, ma nol è cussì. La gare, che e continue a no jessi particolarmentri biele, e viôt la Lazio ancjemò sburtade indenant di Klose, che si vuadagne un rigôr suntune ingjenuitât di Domizzi e forsit cu la colaborazion di Rocchi: tîr di Candreva e un a un.
L’Udin al rispuint dopo cinc minûts inte maniere miôr cun Badu, che al segne un biel gol juste te metât dal secont timp, intant che cualchi minût plui indenant Klose al mancje l’apontament cul doi a doi intune posizion une vore favorevule e al fâs compagn Candreva.
Il gol laziâl al rive in maniere confusionade, cuntun cross che, cun Brkič che al jes mâl de puarte, al bat su la schene di Lazzari e al finìs tal sac.
L’Udin nol rive a fâ plui nuie. La Lazio, invezit, cun Hernanes, che al fâs dut just (control, sghiribiç e tîr in puarte), al cjate il gol de vitorie tal ultin minût. La sô scuadre e puarte a cjase trê ponts di aur e l’Udin al è a mancul trê de tierçultime.
Lis preocupazions a cressin, ancje se a meretin ricuardadis lis buinis prestazions di Douglas, Badu e Pereyra, la zornade miôr di Di Natale, almancul par 50 dai 58 minûts zuiâts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn